Regstappe kom dalk ná ANC webwerf-dramaBy die bekendstelling van die nuwe webwerf. Foto: ANA. Die ANC het Maandag laat hoor dat hy van voorneme is om regstappe te doen teen die kontrakteur Unwembi nadat die party se webwerf opgeskort is omdat dié diensverskaffer glo nie betaal is nie. Die ANC is wyd gekritiseer op sosiale media nadat sy webwerf byna twee weke lank buite werking was. Die party se nuwe webwerf, met “1912” bygevoeg in die webadres, is Maandag bekendgestel. Pule Mabe, woordvoerder van die ANC, het bevestig die party het ŉ kennisgewing van Unwembi ontvang vir R3,6 miljoen wat die ANC glo skuld vir dienste vir ŉ tydperk van ses maande. “Ons het sedertdien ons regspan opdrag gegee om die kwessie te ondersoek aangesien ons dit beskou as ŉ poging om ons naam en aansien in die openbare oog in twyfel te trek aangesien ons webwerf geparadeer is met ŉ reusebanier wat sê dat dit [die webwerf] afgeskakel is weens niebetaling,” het Mabe by die bekendstelling van die nuwe webwerf by die party se hoofkantoor in Johannesburg gesê. “Ons regspan het vir SA domein geskryf en geëis dat ons domein aan ons terugbesorg word – dit is inderdaad die eiendom van die ANC. Niemand moet aanspraak maak op die erfenis van ons mense nie, die domein www.anc.org.za behoort aan die ANC.” Mabe het gesê die nuwe www.anc1912.org.za-webwerf het ten doel om inligting doeltreffend aan die samelewing deur te gee. ŉ Nuwe webmeester is ook volgens Mabe aangestel om na die webwerf om te sien. Maroela Media het vroeër berig Unwembi Communications se kliënt, die diensverskaffer, het beweer die ANC skuld hom R32,5 miljoen vir die ontwikkeling en aanbieding van die webwerf en moes binne die volgende twee weke opdok, anders sou regstappe volg, het Business Day berig. Unwembi Communications se regsverteenwoordigers het aan die sakekoerant gesê hulle het hul kliënt opdrag gegee om hul dienste te weerhou tot die skuld gedelg word. Pule Mabe, ANC-woordvoerder, het egter gesê die webwerf is tydelik onbeskikbaar omdat dit herontwerp word en dat ŉ nuwe diensverskaffer aangestel is. “Ek weet nie watter bog dit is nie; ons skuld niemand R32 miljoen nie.”